המועצה המרכזית של מוסלמים לשעבר

המועצה המרכזית של מוסלמים לשעבר (בגרמנית: Zentralrat der Ex-Muslime) הוא ארגון ללא מטרת רווח שפועל לתמיכה במוסלמים לשעבר שכפרו באמונה באסלאם בשלב מסוים במהלך חייהם, אשר נוסד בקלן, גרמניה ב-21 בינואר 2007. תחילה, הארגון העניק תמיכה למוסלמים לשעבר במדינות דוברות השפה הגרמנית באירופה. מאז, הפך במשך השנים לארגון גג של ארגוני מוסלמים לשעבר שונים ממדינות שדוברות שפות שונות, בהם מועצת המוסלמים לשעבר של בריטניה, וידוע לעיתים קרובות כארגון הראשון שנוסד עבור קידום המטרה ברחבי העולם המערבי.

בעקבות הגילוי של הצורך הרחב בתמיכה שפעילי הארגון החלו לספק מאז פתיחתו עבור קהילות של מוסלמים לשעבר שנחשפו לראשונה, המועצה המרכזית פתחה סניפים נוספים של הארגון גם ברחבי שאר יבשת אירופה, בהם בממלכה המאוחדת, סקנדינביה ובהולנד.

ברחבי יבשת אמריקה, בספטמבר 2013 נוסד הארגון "מוסלמים לשעבר של צפון אמריקה" בארצות הברית ובקנדה באופן עצמאי על ידי פעילים מוסלמים לשעבר מפקיסטן, על מנת להוות מוקד לתמיכה במוסלמים לשעבר בשפה האנגלית, והפך במשך השנים לארגון הגדול ביותר של מוסלמים לשעבר, והצטרף גם כן תחת קורת הגג של ארגוני המועצה המרכזית של מוסלמים לשעבר.

 הקמה 
המועצה נוסדה בקלן, גרמניה ב-21 בינואר 2007 על ידי כ-30 מוסלמים לשעבר, ביניהם פעילת זכויות הנשים האיראנית מינה אחדי (יושבת הראש) שנידונה לעונש מוות בשנת 1981 ברפובליקה האסלאמית של איראן בעקבות המהפכה האסלאמית שהתקיימה ב-1979, הפובליציסטית ילידת טורקיה ארזו טוקר (סגנית יושבת הראש) ונור גבארי, בנו של איש דת עיראקי.

לאחר הקמה הארגון, הוצמדה ליושבת הראש אחדי אבטחה אישית על ידי משטרת גרמניה לאחר שהחלה לקבל איומי מוות מצד מוסלמים על רקע האקטיביזם האנטי-אסלאמי שלה. בראיון בשנת 2008 הצהירה אחדי שהיא ופעילים מוסלמים לשעבר אחרים "עברו טרור".

בחירת שם הארגון כ-"המועצה המרכזית של מוסלמים לשעבר" הייתה מכוונת, שכן שם המועצה רומז לשם הארגון "המועצה המרכזית של מוסלמים בגרמניה" (ZMD) המייצגת עשרות אלפי מוסלמים מתוך מיליוני המוסלמים בגרמניה.

 מטרות 
ב-28 בפברואר 2007 פרסמה המועצה המרכזית של מוסלמים לשעבר את מטרות הארגון במסיבת העיתונאים הפדרלית (בגרמנית: Bundespressekonferenz) בברלין, בהן:
 "המועצה רוצה להדגיש את הקשיים בעזיבת האמונה האסלאמית ולסייע לאלו המעוניינים בכך לעזוב את האסלאם".
 "לשכנע את ממשלת גרמניה לא לראות את כל המהגרים ממדינות אסלאמיות כמוסלמים. המועצה מבקרת את העובדה שמהגרים אלה נחשבים אוטומטית למוסלמים ללא קשר לאמונתם האמיתית. מינה אחדי מגנה את ועידת האסלאם הגרמנית, שיזמה ממשלת גרמניה בקיץ 2006, על יצירת הקשר הזה".
 "לשכנע את ממשלת גרמניה להפסיק להתעסק עם ארגונים מוסלמים פוליטיים כמו המועצה המרכזית של המוסלמים בגרמניה (ZMD) או ארגוני של תנועת מילי גורוס ".

 התנגדות הארגון להשפעות האסלאם 
סגנית יושבת ראש המועצה ארזו טוקר הצהירה בראיון שהיא רואה בשריעה, הדין האסלאמי, "דין בלתי מתקבל וסותר הן את זכויות האדם והן את ערכי החוקה הגרמנית". לדברי טוקר, האסלאם היא אמונה אנטי-נשית מכיוון שהיא "משפילה נשים והופכת אותן למשרתות של גברים". כמו כן טוקר טוענת שהאסלאם היא גם "אנטי-גברית" מכיוון שהיא "מפחיתה גברים למקסימום בהמות שנשלטות על פי הדחפים שלהן" והצהירה שהיא "לא מבחינה בין אסלאם רגיל לאסלאם קיצוני" מכיוון שלדבריה "האסלאם הוא מטבעו קיצוני".

המועצה מבקרת את הארגונים המוסלמים בגרמניה, שלטענתה "מייצגים אג'נדות פוליטיות שמנסות להשליט על גרמניה את דין השריעה באמצעות התחפשות לפעילות לגיטימית של ארגוני צדקה". בראיונות שונים הצהירה יושבת ראש המועצה אחדי כי "לא ניתן לבצע רפורמה לאסלאם". בשנים 2008 ו-2013 אירחו במשותף המועצה המרכזית ו-"קרן ג'ורדנו ברונו" ועידה לציון הבעת ביקורות שונות על האסלאם.

 מועצת המוסלמים לשעבר של בריטניה 
"מועצת המוסלמים לשעבר של בריטניה" (CEMB) היא הסניף הבריטי של ארגון המועצה המרכזית, שמייצג מוסלמים לשעבר שהם אזרחי הממלכה המאוחדת שחוששים לחייהם בעקבות הכפירה שלהם באמונה בתוכן האסלאם. היא הוקמה בווסטמינסטר, לונדון ב-22 ביוני 2007, ויושבת הראש שלה היא הפעילה החברתית האיראנית מרים נמזי, שנמלטה מהמדינה בעקבות המהפכה האסלאמית בשנת 1979. פעילי הארגון, שרבים מהם גולים איראנים, תומכים בחופש להתנגד להשפעות האסלאם ומה שהם מכנים "הפחדה ואיומים" שמגיעים מצד מוסלמים. רשימת העקרונות של הארגון מציינת שבאמצעות ההופעות הפומביות של הפעילים שלה, המועצה הבריטית מייצגת כמות רחבה של כופרים נוספים באסלאם שחוששים להצהיר בפמובי על זהותם עקב איומי מוות פוטנציאלים שהם עלולים לקבל מצד מוסלמים.

 ראו גם 
 מוסלמים לשעבר
 חוקיות כפירה באסלאם לפי מדינה
 מועצת המוסלמים לשעבר של בריטניה
 מוסלמים לשעבר של צפון אמריקה
 הוועדה המרכזית למוסלמים לשעבר
 המהפכה האסלאמית

 הערות שוליים 

קטגוריה:אסלאם
קטגוריה:ביקורת